Izložba „Oda drveću“ umetnice Maše Zorić
Ulična galerija / Čavketov pasaž
12.5. – 26.5.2017.

Pozivamo vas na otvaranje prodajne izložbe Maše Zorić, u petak 12. maja u 20h, u Uličnoj galeriji. 

O izložbi

Od već korišćenih materijala (starih novina, kartona, dasaka, papira, ...) uz boje, grafit, tuš i pastel, nastale su prvo ptice i druge životinje. To je dalje vodilo ispitivanju čovekovog odnosa prema okruženju, sebi i drugim živim bićima i Zemlji. Nekad se čini da su ljudi samo nemi posmatrači, kao lica sa bilborda, bez mogućnosti reakcije ili donošenja odluke bacanjem novčića, sa šansama 50:50 - danas neću, sutra hoću. 

Šta onda ostaje iza nas? Ovo je Mašin pokušaj da starom da nov život, da radovima da „krila“ i mogućnost da slete na nečiji zid, kao podsetnik na krug života, u kome svi učestvujemo podjednako, čuvajući ono što nam je dato na korišćenje. Oda drveću. 

O umetnici
Maša Zorić rođena je 1982. godine u Beogradu. Posle završenog Arhitektonskog fakulteta Univerziteta u  Beogradu, koristi različite umetničke medije, pre svega crtež, sliku, fotografiju i reč kojima tematizuje sopstvena interesovanja. Najčešći motivi u njenom stvaralaštvu predstavljaju priroda, životinje, ljubav, svakodnevica, a ostajući dosledna autentičnom simplifikovanom i asocijativnom jeziku uspeva da nam zagolica maštu i povrati optimizam. Maša je autorka zbirke kratkih priča, specifične vizuelne poezije, “Vesela uputstva za život”. Od 2017. godine članica je slikarsko-grafičke sekcije ULUPUDS-a. Ovo je njena treća samostalna izložba. 

Trg Nikole Pašića i Nušićevu ulicu/

Stari grad, Beograd

